Page:King Alfred's West-Saxon Version of Gregory's Pastoral Care (2).djvu/398

Hatton MS.] swelce hie nowiht hæbben, & ða ðe ðisses middangeardes notigað swelce hi his nó ne notigen. Ðætte we swa lufigen ðisne uterran & ðisne eorðlican fultum ðætte we forðæm from ðære wilnunga & from ðære geornfulnesse ðære godcundan lufan ure mód ne awenden, ðylæs us weorðe to wope & to elðiodignesse to fultume & to are gelæned is; ðætte we ne fægnigen, swelce we gesælige sien for ðissum gewitendan ðingum, ðonne ðonne we betweox ðæm ongieten hu earme we bioð ðara ecena ðinga. Be ðissum ilcan cwæð Salomon on Cantica Canticorum ðære bec be ðære halgan gesomnunge, he cwæð: Dryhtnes winestre hand is under minum heafde, & his swiðre hand me beclipð. Sio winestre hand Godes he cwæð wære under his heafde. Ðæt tacnað orsorgnesse ðisses andweardan lifes. Ða hand ðonne geðrycð sio incunde lufu ðæs uplican lifes. Sio swiðre hand hine ðonne beclipð, ðonne ðon(n)e he hine gehielt on ðæm willan ðæt he mid ealre estfulnesse lufað ðæt ece lif. Eft wæs gecueden ðurh Salomon ðone snottran ðætte on his swiðran handa wære lang lif, & on his winestran hand wære wela & wyrðmynt. Ða he lærde hu we ægðer lufian sceolden, ða he mǽt ðone welan & ðone wyrðmynd to ðære winestran handa. Eft be ðæm ilcan cwæð se psalmsceop: Gehæle me ðin sio swiðre. Ne cwæð he no ðin sio winestre hond, ac ðin sio swiðre. Mid ðæm he gecy(ð)de ðæt he ne mænde ðis andwearde lif, ac ðæs ecean lifes hælo he sohte. Be ðæm ilcan is eft awriten on Exodo, ðæt is Moyses bóc, hit is awriten: Ðin swiðre hand, Dryhten, gebræc ðine feond. Ða ðonne ðe Godes fiond bioð, ðeah hi on ðære winstran handa bion geðigene, hi beoð mid ðære swiðran tobrocene, ðæt is ðætte oft ðis andwearde lif úpahefeð ða yfelan, ac se tocyme ðære ecan eadignesse hie geniðrað. Ðy sint to manienne ða ðe on ðisse worulde orsorglice libbað, ðæt hie geornlice ongieten ðætte sio orsorgnes ðisses andweardan lifes hwilum bið to ðæm ðæt hie sien ðy swiður on ecnesse gesciende. Forhwam wæs elles Canonea land Israhe(la) folce gehaten, buton forðæmðe ðæt ungetyde folc nolde geliefan ðeah him mon feorr land on fierste gehete, gif him sona ne sealde sum on neaweste se him ðæt mare gehett? Ond eac forðæm ðætte hie ðy fæsðlicor & ðy úntweogendlicor gelifden ðara ecena ðinga, swa hwanne swa him ða gehete, ðylæs